《再次韵酬中孚时新卜筑优游洞中 其一》
明代·童冀

徵君久客厌城府，年来旋买碧山栖。墙头薜荔秋阴合，屋角筼筜云影齐。

人言遗逸似柳下，我忆画图如竹西。有约明年定相过，杖藜随处踏春泥。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。